《观潮》
清代·吴廷桢

阊阖长风吹海立，冯夷怒挟天吴入。层层驾浪薄秋旻，凉波如沸鱼龙泣。

海门匹练遥飞来，龛山赭山青崔嵬。罔象横冲两崖束，巨灵直擘中流开。

划然分奔吼馀怒，霆击雷轰碎天鼓。日车倾昃羲和愁，疾掩阳乌避吞吐。

倏忽奔腾万马狞，鸱夷蹴踏来窈冥。雪山摧翻鳌脊瘦，冰柱迸裂蛟涎腥。

俄闻舂岸喧云碓，旋见跳波散珠佩。惊涛荡潏天低昂，乱石匉訇山破碎。

潮头一落百丈强，迎潮之子凌苍茫。千桅乍隐鸥起没，一叶忽浮凫拍张。

目精眩转毛洒淅，我生江乡懵未识。吁嗟向若恤然惊，倒泻长江荡胸臆。

水犀强弩千雕翎，欲寻断镞扬遗灵。钓台西峙滩涨急，海天澒洞孤烟青。

作者简介：江苏长洲人，字山抡。康熙三十五年举人，以寄籍被黜。圣祖南巡，献迎銮诗，赐复举人。四十二年成进士。官左谕德。与修《佩文韵府》、《月令辑要》。工诗文。有《南村集》、《古剑书屋文钞》。